text: Røver fik sportstaske fyldt med mønter
  22 august 2017 kl. 04.21
  En sort Hummel sportstaske kan indeholde mange mønter. En knivrøver fik sådan en taske fyldt med mønter ved et røveri i Esbjerg.
  Kl. 23.40 blev spilleklubben 3 B i Borgergade i Esbjerg udsat for væbnet røveri. En mand, som var bevæbnet med en stor kniv, truede personalet til at fylde en stor portion mønter i den sorte Hummel-taske. 
  - Udbyttet er ikke gjort op endnu, men det er et større beløb, siger vagtchef Bjørn Pedersen, Syd- og Sønderjyllands Politi, til TV SYD her til morgen.
  Røveren beskrives som afrikaner, 25-35 år og 175-185 cm høj. Han var iført mørkt tøj og medbragte den sorte Hummel-taske.
  Flere og flere spilleklubber bliver udsat for røveri disse år. Det skyldes, at f.eks. benzinstationer ikke længere har kontanter liggende eller er sikret på andre måder. Derfor søger røvere mod bl.a. spilleklubber, noterer vagtchefen. 
  Oplysninger om røveriet på telefon 1-1-4.
  